《汉铙歌十八首 其六 战城南》
明代·胡应麟

战城南，日无色。壮士长征死，愿作乌鸢食。请谓乌与鸢：“壮士死，国家委。

身丧其元，汝食其肉，一胡忍且残。世有大豪元恶巨奸，杀公吏，探赤丸，暴戾恣睢脍人肝。

一旦祸机发，横尸道旁，血如流泉，腐肉如丘山。汝胡不食，甘此忍且残。”

请为乌与鸢答君子：“言世有大豪元恶巨奸，司命不敢录，司败不敢拘，司隶不敢纠弹。

十九老死牖下，子孙贵盛，冢墓象祈连。彼虽有肉血，我安得餐。

壮士不自惜，委身徇国家，丧其元，我固当得食，彼复何言。”

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。